Све до доласка Јозефа Гебелса на место шефа пропаганде Националсоцијалистичке немачке радничке партије, она је била изузетно слаба. Њихове пропагандне активности су се заснивале на организовању маршева Јуришних одреда (СА), који су носили партијске заставе кроз Минхен. Партија је, од 1920. године, издавала новине Народни посматрач ("Völkischer Beobachter"). Прва озбиљнија активност те врсте, НСДАП је доживела објављивањем књиге Моја борба, чији је аутор био лидер партије Адолф Хитлер. Он је књигу написао у затвору, за време издржавања казне због неуспешног Минхенског пуча, а записао ју је његов заменик у партији Рудолф Хес. У књизи је била најпре изложена Хитлерова биографија, која одухвата период од рођења до тренутка писања. Кроз свој живот, Хитлер описује своје политичко сазревање и стицање првих политичких ставова.